13.

Hoci mnohí učitelia a školitelia čelia mnohým spoločným výzvam, existujú aj osobitné výzvy, ktorých miera je v jednotlivých členských štátoch odlišná a ktoré sa týkajú rôznych úrovní a druhov vzdelávania a odbornej prípravy, a to aj v oblasti: a) vzdelávania a starostlivosti v ranom detstve: — ťažkosti so získavaním a udržaním kvalifikovaných a dobre vyškolených pracovníkov v oblasti vzdelávania a starostlivosti v ranom detstve, — starnutie pracovníkov a rodová nerovnováha s prevažne ženskou pracovnou silou, — málo atraktívne pracovné podmienky vrátane vysokého počtu detí pripadajúcich na jedného pracovníka a nedostatok príležitostí na atraktívny kariérny postup a na kontinuálny profesijný rozvoj; b) školského vzdelávania: — v počiatočnom vzdelávaní učiteľov je ťažké prilákať a udržať študentov s vysokým potenciálom (8), ako aj získať absolventov a udržať učiteľov v tejto profesii, — učiteľská populácia starne; zároveň sa vyznačuje rodovou nerovnováhou, keď toto povolanie vykonávajú prevažne ženy, a to najmä v prípade niektorých predmetov a na niektorých stupňoch vzdelávania; okrem toho toto povolanie nemusí kultúrne reprezentovať komunitu, ktorej slúži, — toto všetko sa odráža v nedostatku učiteľov, ktorému čelia mnohé členské štáty, či už vo všeobecnosti alebo pri niektorých predmetoch, ako je veda, technológia, inžinierstvo a matematika (STEM), alebo v nedostatku učiteľov s kompetenciami pre vyučovanie študentov so špeciálnymi výchovno-vzdelávacími potrebami, vyučovanie v multikulturálnom alebo viacjazyčnom prostredí alebo vyučovanie študentov zo sociálno-ekonomicky znevýhodneného prostredia (9); c) odborného vzdelávania a prípravy: — učitelia a školitelia by mali byť schopní podporovať a rozvíjať základné zručnosti a kľúčové kompetencie spolu s vyučovaním aktualizovaných odborných alebo technických zručností a vedomostí, — môže dôjsť k zvýšeniu potreby učiteľov a školiteľov zmiešaného typu, ktorí pracujú tak v inštitúciách odborného vzdelávania a prípravy, ako aj v podnikoch, — je tiež potrebné, aby vzhľadom na ich doplnkové úlohy a povinnosti učitelia a školitelia navzájom spolupracovali, najmä vnútropodnikoví školitelia, a to najmä pri zabezpečovaní učňovskej prípravy a učenia sa prácou, — keďže súkromný sektor môže poskytnúť lepšie stimuly, práca v ňom môže byť atraktívnejšia ako práca v inštitúciách odborného vzdelávania a prípravy, — mnohé členské štáty čelia výzvam súvisiacim so starnutím učiteľov a školiteľov; d) vzdelávania dospelých: — pedagógovia v oblasti vzdelávania dospelých zohrávajú významnú úlohu pri podpore a rozvíjaní tak základných, ako aj odborných znalostí, zručností a kompetencií, — je možné, že sa musia vysporiadať s výzvou, ktorú predstavuje gramotnosť učiacich sa, ich matematická gramotnosť a jazykové ťažkosti alebo nedostatočné skúsenosti z oblasti vzdelávania a odbornej prípravy, — keďže pedagógovia v oblasti vzdelávania dospelých často pracujú s rôznymi skupinami učiacich sa, musia byť pripravení uplatňovať rôznorodé a účinné vyučovacie stratégie a metódy s cieľom uspokojiť potreby, zvyšovať motiváciu a zabezpečiť individuálne vzdelávacie dráhy pre svojich študentov, — s cieľom umožniť jednotlivcom, aby sa zapájali do vzdelávania s cieľom zvyšovať úroveň svojich zručností a získavať nové zručnosti, je možné, že bude potrebné preskúmať úlohu učiteľov a školiteľov z hľadiska ich potenciálneho prínosu k usmerňovaniu a potvrdzovaniu zručností získaných prostredníctvom neformálneho vzdelávania a informálneho učenia, — pedagógovia v oblasti vzdelávania dospelých možno budú musieť spolupracovať so zamestnávateľmi v oblasti učenia sa prácou, — pedagógovia v oblasti vzdelávania dospelých často nie sú osobitne pripravení vyučovať dospelých a môžu pracovať na čiastočný úväzok alebo ako externisti, takže ich profesionalizácia predstavuje pre zabezpečenie kvality vzdelávania dospelých značnú výzvu; e) vysokoškolského vzdelávania: — vstupné kritériá v prípade akademického povolania sa často nezameriavajú na vybavenie kandidátov vhodnými vyučovacími zručnosťami, — rozsiahle a systémové možnosti kontinuálneho profesijného rozvoja zamerané na zlepšovanie učiteľských zručností akademických pracovníkov nie sú zavedené vo všetkých členských štátoch, — nevenuje sa dostatočná pozornosť podpore medziinštitucionálneho rozvoja pracovníkov vrátane medzinárodnej mobility učiteľov, ale ani budovaniu odborných komunít a profesionálnych sietí, — rozmanitosť populácie študentov si vyžaduje využívanie rôznych vyučovacích metód založených na prístupe orientovanom na študenta, čo pre inštitúcie vysokoškolského vzdelávania môže predstavovať výzvu, — v niektorých akademických disciplínach sa vyskytuje rodová nerovnováha, pričom ženy sú slabo zastúpené najmä na vyšších pozíciách, — hoci vyučovanie predstavuje jedno z troch poslaní vysokoškolského vzdelávania, pokiaľ ide o kariérny postup, často sa viac cení výskum; viac vyučovania sa často požaduje od pracovníkov so služobne nižším a stredným postavením, keďže výsledkom kariérneho postupu je často menej vyučovania a viac času na výskum (10). 14. Hoci požiadavky na učiteľov sú čoraz komplexnejšie a ich povolanie čoraz náročnejšie, mnohí učitelia a školitelia necítia rešpekt alebo ocenenie zo strany spoločnosti (11) a toto povolanie v mnohých členských štátoch stráca na atraktívnosti.